SSP มั่นใจรายได้ปีนี้โต 20% จ่อบุ๊กวินด์ฟาร์ม 45 MW ไตรมาส 1/65
SSP มั่นใจรายได้ปี 65 โตเกิน 20% หลังจ่อบุ๊กรายได้วินด์ฟาร์ม 45 MW เตรียมรับรู้รายได้ทันทีใน Q1 ส่วนปี 67 วางเป้าเพิ่มกำลังการผลิตเพิ่ม 400 MW ดันผลงานออลไทม์ไฮต่อเนื่อง แย้มยังมีอีกหลายดีลในมือ คาดเห็นความชัดเจนเร็วๆ นี้
SSP มั่นใจรายได้ปี 65 โตเกิน 20% หลังจ่อบุ๊กรายได้วินด์ฟาร์ม 45 MW เตรียมรับรู้รายได้ทันทีใน Q1 ส่วนปี 67 วางเป้าเพิ่มกำลังการผลิตเพิ่ม 400 MW ดันผลงานออลไทม์ไฮต่อเนื่อง แย้มยังมีอีกหลายดีลในมือ คาดเห็นความชัดเจนเร็วๆ นี้
22 มี.ค. 2565

นายวรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP เปิดเผยว่า บริษัทฯตั้งเป้ารายได้ปีนี้เติบโตไม่ต่ำกว่า 20% เทียบกับปีที่ผ่านมาและ บริษัทฯอยู่ระหว่างเจรจาดีล M&amp;Aร่วมกับพันธมิตรในหลายโครงการ คาดว่าจะเห็นความชัดเจนเร็วๆนี้ ซึ่งมั่นใจว่าจากแผนการขยายการลงทุนโรงไฟฟ้าทั้งในและต่างประเทศ จะช่วยสนับสนุนธุรกิจเติบโตอย่างแข็งแกร่ง สร้างสถิติสูงสุดใหม่ต่อเนื่อง ตามกำลังการผลิตไฟฟ้าที่เพิ่มขึ้น โดยปัจจุบันมีกำลังการผลิตไฟฟ้าที่เปิดดำเนินงานแล้ว 241.5 เมกะวัตต์ และวางเป้าหมายเพิ่มเป็น 400 เมกะวัตต์ภายในปี 2567
ขณะเดียวกันโครงการโรงไฟฟ้าพลังงานแสงอาทิตย์ LEO 2 ในประเทศญี่ปุ่น กำลังการผลิต 22 เมกะวัตต์ เตรียมจ่ายไฟเข้าระบบเชิงพาณิชย์ (COD) ไตรมาส 2 ปี 2567 ส่วนการลงทุนโครงการโรงไฟฟ้าพลังงานลมเฟส 2 ในประเทศเวียดนาม ขนาดกำลังการผลิต 48 เมกะวัตต์ อยู่ระหว่างขั้นตอนทำการศึกษาและรอความชัดเจนจากภาครัฐของเวียดนาม
นอกจากนี้ บริษัทฯได้เข้าซื้อหุ้น “วินชัย”ทั้งหมด 25% จาก Qian Xing Long มูลค่า 752 ล้านบาท ซึ่งเป็นโรงไฟฟ้าพลังงานลมขนาดกำลังการผลิต 45 เมกะวัตต์ ในจังหวัดมุกดาหาร มีสัญญา Adder 3.5 บาทต่อหน่วย (กิโลวัตต์ชั่วโมง) เป็นระยะเวลา 10 ปี ขายให้กับการไฟฟ้าฝ่ายผลิตแห่งประเทศไทย (กฟผ.) ซึ่งมีการจ่ายไฟฟ้าเข้าระบบในเชิงพาณิชย์ (COD) ตั้งแต่วันที่ 1 เม.ย.2562 และเตรียมรับรู้รายได้เข้ามาทันทีในไตรมาส 1/65
สำหรับผลการดำเนินงานในปี 2564 กลุ่มบริษัทมีการเติบโตต่อเนื่องเมื่อเทียบกับงวดเดียวกันของปีก่อน สามารถสร้างรายได้และกำไรสูงสุดนับตั้งแต่ก่อตั้งกิจการ โดยมีรายได้รวม 2,698 ล้านบาท เพิ่มขึ้น 39.4% เทียบงวดเดียวกันของปีก่อนมีรายได้รวม 1,935 ล้านบาท และมีกำไรสุทธิ 859 ล้านบาท เพิ่มขึ้น 16.7% เทียบงวดเดียวกันของปีก่อนมีกำไรสุทธิ 736 ล้านบาท ขณะที่กำไรก่อนหักดอกเบี้ย ภาษี และค่าเสื่อมราคา (EBITDA) อยู่ที่ 2,023 ล้านบาท เพิ่มขึ้น 32.6% เทียบงวดเดียวกันของปีก่อน
นอกจากนี้ ที่ประชุมคณะกรรมการบริษัทฯมีมติอนุมัติจ่ายปันผลเป็นหุ้นในอัตรา 10 หุ้นสามัญเดิมต่อ 1 หุ้นปันผล และจ่ายปันผลเป็นเงินสดในอัตรา 0.0111111114 บาท/หุ้น กำหนดขึ้นเครื่องหมาย XD วันที่ 5 พ.ค. 2565